จตุพร ประกาศทวงพลังงานคืนประชาชน เผย 8 ปีไม่เคยชุมนุมอย่างเป็นสุข จนมีผู้ว่าฯ ชื่อ ชัชชาติ  เมื่อวันที่ 3 กรกฎาคม ที่ลานคนเมือง หน้าศาลาว่าการกรุงเทพมหานคร เสาชิงช้า เขตพระนคร กรุงเทพฯ คณะหลอมรวมประชาชน นำโดย นายจตุพร พรหมพันธุ์ และนายนิติธร ล้ำเหลือ หรือทนายนกเขา จัดกิจกรรม ประเทศไทย ต้องมาก่อน ร่วมทวงคืนพลังงานให้ประชาชน  ผู้สื่อข่าวรายงานบรรยากาศในช่วงท้าย เมื่อเวลาประมาณ 20.30 น. นายจตุพรขึ้นเวทีปราศรัยในตอนหนึ่งว่า พี่น้องจะเกลียดตนก็ได้ แต่อย่าเกลียดประเทศไทย ไม่พอใจสารพัดได้ แต่สิ่งสำคัญที่สุดต้องพาให้ประเทศรอดพ้นจากพื้นที่สงคราม ต้องร่วมมือกันทวงพลังงานให้เป็นของประชาชน ทั้งน้ำมัน แก๊ส ไฟฟ้า ตราบใดที่ไม่เป็นของประชาชนก็จะซื้อแพงอย่างนี้  วันนี้ต้องคิดอย่างเดียวคือจัดการให้ประเทศนี้ได้รับความเป็นธรรมและยุติธรรมมากที่สุด ไม่มีใครเปลี่ยนโชคชะตาที่เลวร้ายนี้ได้ นอกจากพวกเราประชาชน นายจตุพรกล่าว และว่า ถ้านำสิ่งที่ถูกปล้นไปจากประชาชนคืนมาไม่ได้ รุ่นลูกหลานจะอยู่ด้วยความยากลำบากที่สุด นี่เป็นสงครามในชีวิต เราจะส่งสภาพบ้านเมืองแบบนี้ให้คนรุ่นลูกหลาน หรือจะจัดการในสิ่งที่ถูกต้อง เราจะทวงคืนพลังงานเป็นของประชาชน  พี่น้องที่ต่อสู้เรื่องการเอาเปรียบทรัพยากรทุกชนิดในวันข้างหน้า เราต้องมาหลอมรวมด้วยกัน บ้านเมืองนี้แยกกันสู้ ไม่มีวันชนะ นายจตุพรกล่าว  ก่อนจบกิจกรรม นายจตุพรกล่าวขอบคุณ นายชัชชาติ สิทธิพันธุ์ ผู้ว่าฯ กทม., ผอ.เขตพระนคร และเจ้าหน้าที่ทุกฝ่ายที่เกี่ยวข้อง โดยระบุว่า 8 ปีที่ผ่านมา ไม่เคยได้ชุมนุมอย่างสงบ จนกระทั่งกรุงเทพฯ มีผู้ว่าฯ ชื่อชัชชาติ
จตุพร นายจตุพร พรหมพันธุ์ นายจตุพร ตน นายจตุพร นายจตุพร นายจตุพร
ชัชชาติ นายชัชชาติ สิทธิพันธุ์ ชัชชาติ
นายนิติธร ล้ำเหลือ ทนายนกเขา